Πάβλοβα με ρόδι
Αέρινη και φίνα, η Πάβλοβα τιμά με το παραπάνω τη μπαλαρίνα-έμπνευση και δικαιολογεί τη φήμη της. Ο συνδυασμός με ρόδι (αντί της κλασικής φράουλας), την κάνει τέλειο γλυκό για τις γιορτές του χειμώνα.
100 γρ. ασπράδια (είναι περίπου 3 ασπράδια από μεσαία αυγά) , 200 γρ. ζάχαρη λευκή, κρυσταλλική, ξύσμα από 1 πορτοκάλι, 250 γρ. κρέμα γάλακτος με 35% λιπαρά, 1 κουτ. γλυκού υγρή βανίλια, τα σπόρια από 1-2 ρόδια, φυλλαράκια δυόσμου
Για να φτιάξουμε τη πάβλοβα με ρόδι, ξεκινάμε προθερμαίνοντας τον φούρνο στους 90°C στη λειτουργία του αέρα και στρώνουμε ένα ρηχό ταψί με λαδόκολλα.Στον κάδο του μίξερ χτυπάμε με το σύρμα τα ασπράδια με τη ζάχαρη, μέχρι να σχηματιστεί μια σφιχτή μαρέγκα. Προσθέτουμε το ξύσμα και ανακατεύουμε απαλά να σκορπιστεί παντού ομοιόμορφα.Αδειάζουμε τη μαρέγκα στη λαδόκολλα και με βρεγμένο κουτάλι την απλώνουμε σε στρογγυλό σχήμα διαμέτρου περίπου 20 εκ.Ψήνουμε για περίπου 1 ώρα και 30 λεπτά, μέχρι να σφίξει, να στεγνώσει και να γίνει τραγανή. Ένας τρόπος να βεβαιωθούμε ότι είναι έτοιμη είναι να δοκιμάσουμε αν ξεκολλάει εύκολα από τη λαδόκολλα και αν αισθανόμαστε τη μαρέγκα ελαφριά για τον όγκο της.Ξεφουρνίζουμε και την αφήνουμε να κρυώσει.Στον κάδο του μίξερ χτυπάμε με το σύρμα την κρέμα γάλακτος και τη βανίλια σε μεσαία ταχύτητα μέχρι να σχηματιστεί μια αέρινη κρέμα σαντιγί.Σε μια πιατέλα σερβιρίσματος τοποθετούμε τη μαρέγκα και από πάνω απλώνουμε τη σαντιγί σε μία παχιά στρώση. Καλύπτουμε όλη την επιφάνεια με τα ρόδια και στολίζουμε με τα φυλλαράκια δυόσμου.
Αυγά,Ζάχαρη,Ρόδι